**Beirniadaeth Cystadleuaeth 330**

**Barddoniaeth Bl. 8: Adref**

**Beirniad: Mari Stevens**

Diolch i holl feirdd brwdfrydig Blwyddyn 8 am eich cerddi dychmygus ac emosiynol.

Mae’r testun, ‘Adref’ yn un sy’n agor y drws led-y pen i bob math o bosibiliadau.

‘Adref’ o gartrefi cyfarwydd a chlyd, a chymunedau hapus Cymru, yw testun nifer ohonoch. ‘Cwtsh’ yw bod ‘Adref’ i Branwen - ‘chi’n dal fi’n dynn’, meddai, mewn cerdd annwyl, sy’n llawn cariad. Mae Garmon hefyd yn disgrifio ‘Adref’ fel bod ‘wedi fy lapio mewn cariad’ - trosiad sy’n clymu fel blanced amdanom. ‘Lloches yw adref i fi, nid adeilad’ meddai’r Dewin Myrddin, yn gryno-gryf. S4C sy’n rhoi cysur ‘Adref’ i Bocs, sy’n dianc o oerni’r gaeaf yn dwym o flaen ei theledu. Mae’r gymhariaeth drawiadol: ‘Yr eira yn disgleirio, fel papur heb ei liwio’ mor ffres â’r plu ar lawr.

Ond y gorau o’r cerddi melys, rhamantus hyn am ‘Adref’ yw un Powlen am ardal ei m/fagwraeth yn Swyddffynnon. Mae’n peintio darlun byw iawn o’r fro:

Hefyd gwelaf Pen-y-Bannau,

Golygfa hyfryd, mynydd mawr,

Yno’n sefyll rhag y stormydd,

Heb ei symud fel rhyw gawr.

Er bod y cerddi yn hyfryd o gynnes, mae ymdeimlad cryf o hiraeth yma hefyd, a chyfeiriadau at fara brith a slediau a thelynau, sy’ ychydig bach yn hen-ffasiwn falle. Byddai hi wedi bod yn braf clywed mwy am ‘Adref’ real, go iawn pobl ifanc Cymru, yn llawn o X-Bocsys a Snapchats.

Mae’r cerddi mwy cyfoes yn mynd â ni i feysydd chwaraeon - o’r cwrt pêl-rwyd i Old Trafford. Yr Oval yw ‘Adref’ Canerî, sy’n ffan mawr o bêl-droed a’r thîm Caernarfon: ‘Yma, yr Oval ydi ein nefoedd’ meddai, yn hyderus. Mae asbri a hwyl yn y cerddi hyn.

Ond maes y gâd, a rhyfel, a hiraethu am adre o ganol bwledi a bomiau, yw thema fwyaf poblogaidd y gystadleuaeth. Mae cerdd Sean Dyche yn disgrifio’r profiad yn frawychus o fyw: ‘a thanciau fel pry copyn, yn cropian i'w safle’. Mae’r cerddi hyn yn ddramatig iawn, ond eto, cofiwch fod ysgrifennu am brofiadau agos-atoch hefyd yn gallu bod yn bwerus.

Thema boblogaidd arall yw byd natur, am adar Cymru neu fwncïod yr Amazon, â’u ‘Adref’ dan fygythiad. Er syndod, dim ond un cystadleuydd, Iliman Ndiaye, sy’n trafod digartrefedd.

Cymru – a’r heriau sy’n wynebu dyfodol yr iaith – yw thema dau o’r cystadleuwyr sy’n agos iawn at frig y gystadleuaeth. Cerdd lân a hyderus o gryno sydd gan Wmbo. Mae’n siarad am sut mae Cymru wedi newid. Dwi’n dwli ar sut mae’n cyfleu cymaint mewn cynlleied o eiriau.

Chwareli yn friwiau ar y tir,

a’r pyllau glo

yn drist

a blin…

Twristiaeth

a gwyliau yw pob dim,

*air bnbs,*

*hot tybs.*

Daeth Wmbo yn agos iawn at y tri uchaf.

Mae cerdd Mab y Mynydd yn fwy telynegol. Mae pob pennill yn dechrau gyda rhestr o enwau prydferth, yn llawn hanes:

Tyn Ffrwd, Tyn y Weirglodd, Tan Y Coed, Tan Y Bryn

Cadarnleoedd fy myd sy’n gryf fel creigiau…

Tan y pennill olaf:

Crow’s Nest, Foxglove, Shepherd’s Rest, Roads End

Ai hyn yw’r dyfodol? Llafur cariad drodd yn hunllef

Fy etifeddiaeth sy’n y fantol ac agosau mae’r chwiban olaf

Am na chaf i fyw adref…

Dyma dechneg drawiadol: mae’r Gymraeg yn diflannu mor gyflym, o dan ein trwynau, ac mae Mab y Mynydd yn dod yn drydydd yn y gystadleuaeth hon eleni.

Er i nifer ohonoch ysgrifennu am ryfel, mae Y Ferch o Rafah yn gerdd am y rhyfel yn Gaza, ond o bersbectif merch gyffredin o Gymru. Mae hi’n cymharu digonedd a moethusrwydd ein byd ni gyda thristwch yr hyn ryn ni’n ei weld ar y teledu. Mae’r disgrifiadau manwl yn grafog, ac yn dwysáu'r cyferbyniad rhwng y ddau fyd:

Dwi yma’n swatio’n gynnes

yn fy ngwely brenhines

ac mae’r garthen Tregwynt

yn drwm dros droed y gwely

ac mae’n anodd dewis

rhwng Netflix, Prime a Disney

felly dwi’n holi Alexa

be i wrando arno nesa.

Cerdd aeddfed sydd eto’n teimlo’n ifanc, ac ail haeddiannol iawn.

Ond yn gyntaf eleni mae Gwalch Direidus am gerdd dyner, syml, am arth wen, â’i ‘Adref’ yn toddi o’i gwmpas. Mae ail-adrodd gair olaf rhai o’r llinellau ar ddechrau’r nesaf yn gwneud i’r gerdd lifo’n llithrig, fel yr arth ei hun ar y rhew:

Ble mae adra?

Dim ar y môr mawr unig

Unig ar ddarn o rew

Rhew yn symyd i’r de

Y de lle mae’r môr yn gynnes

Digon cynnes i doddi rhew.

Mae rhythm y geiriau’n gwneud i ni deimlo fel ein bod ni yn llithro gyda’r arth at erchwyn ein byd. Dyma delyneg weladwy, ryn ni’n gweld yr ia yn crebachu, ac unigedd mawr yr Artig:

Ble mae adra?

Dim ar ddarn o rew yn y môr mawr unig

Yn toddi’n araf.

Mae hon yn gerdd gryno, rymus. Dim ond un ddelwedd, un arth, sydd yma, ond mae’r portread yn un crefftus ac amserol, sy’n glynu yn y cof.

Diolch i Y Ferch o Rafah a’r Gwalch Direidus felly am godi safonau trwy godi ein golygon – a hynny trwy lygaid newydd, a lleisiau chyfoes.